canonical-greekLit/data/tlg0099/tlg001/tlg0099.tlg001.perseus-grc2.xml
  ἔξω δὲ Ἀβύδου τὰ περὶ τὸ Ἴλιον ἔστι, τά τε παράλια ἕως Λεκτοῦ καὶ τὰ ἐν τῷ Τρωικῷ πεδίῳ καὶ τὰ παρώρεια τῆς Ἴδης τὰ ὑπὸ τῷ Αἰνείᾳ. διττῶς δὲ ταῦτʼ ὀνομάζει ὁ ποιητής, τοτὲ μὲν οὕτω λέγων  Δαρδανίων αὖτʼ ἦρχεν ἐὺς πάις Ἀγχίσαο,Hom. Il. 2.819 Δαρδανίους καλῶν, τοτὲ δὲ Δαρδάνους  Τρῶες καὶ Λύκιοι καὶ Δάρδανοι ἀγχιμαχηταί.Hom. Il. 8.173 εἰκὸς δʼ ἐνταῦθα ἱδρῦσθαι τὸ παλαιὸν τὴν λεγομένην ὑπὸ τοῦ ποιητοῦ Δαρδανίαν  Δάρδανον αὖ πρῶτον τέκετο νεφεληγερέτα Ζεύς, κτίσσε δὲ Δαρδανίην.Hom. Il. 20.215 νῦν μὲν γὰρ οὐδʼ ἴχνος πόλεως σώζεται αὐτόθι.